Bygger 2 centimeter tynd PlayStation 5 Slim

PlayStation 5 spillekonsollen er ikke just nogen sylfide, og på et eller andet tidspunkt vil Sony sandsynligvis lancere en Slim-udgave. Men en Youtuber har taget forskud på glæderne og har selv bygget det, der nok er verdens første PlayStation 5 Slim. Den er bare to centimeter tyk.

Det er “Matt” fra Youtube-kanalen DIY Perks, der har været i gang med snitteriet – og han har foreviget sit arbejde i videoen, der kan ses nedenfor. Uden at afsløre for meget, kan vi fortælle, at projektet lykkes. Men en PS5 afgår ved døden undervejs …

En af de store udfordringer var at få fjernet det massive kølesystem, der er bygget ind i originalen. DIY Perks fjernede dette system og begyndte derefter at lave sit eget twist på et vandbaseret kølesystem af kobberplader.

Strømforsyningen blev også flyttet til en ekstern enhed. I realiteten flyttede Matt altså bare problemet ud af øjesyn og ned bag reolen. Til gengæld ser hans PS5 Slim væsentligt mere strømlinet ud på tv-møblet end den originale konsol.

Læs også vores anmeldelse af PlayStation 5.

Bygger 2 centimeter tynd PlayStation 5 Slim